נספח 1
 תפקידי פקיד הסעד בנושא פגיעות בקטינים4
חוק הנוער (טיפול והשגחה), התש"ך–1960, מטפל בקטינים נזקקים. החוק מגדיר נסיבות מסוימות שבהן יש צורך בהתערבות חיצונית כדי להגן על הקטין. הטיפול בקטינים נזקקים לפי חוק הנוער הוא בידי פקידי הסעד שהם עובדים סוציאליים במחלקות לשירותים חברתיים.5
האוכלוסייה שבתחום אחריותו של פקיד הסעד היא כל קטין מרגע לידתו ועד להגיעו לגיל 18 הנראה לפקיד הסעד כמי שחלה עליו אחת ההגדרות של "קטין נזקק" המפורטות בסעיף 2 לחוק הנוער, וכמו כן אוכלוסיית הקטינים שנפגעו, כהגדרתם בחוק העונשין, התשל"ז–1977, פרק י', סימן 1, תיקונים מהשנים התש"ן, התשס"ג והתשס"ז.
חוק העונשין מחייב רופא, אחות, איש חינוך, אנשי משטרה ועובדי סעד שמתעורר אצלם חשד סביר שקטין נפגע על ידי הוריו, על ידי אחראים אחרים, על ידי בן משפחה מתחת לגיל 18 או במסגרת חינוכית או טיפולית לדווח לפקיד סעד. כמו כן החוק מחייב את פקיד הסעד, בקבלו דיווח כי קטין נפגע, לפעול כדי להגן עליו.

כאשר פקיד הסעד מקבל דיווח מגורם כלשהו כי יש חשד או יסוד סביר להניח כי קטין נפגע מצד בן משפחתו או מצד האחראי עליו פגיעה מינית, פיזית או רגשית, הוא עורך חקירה ראשונית לצורך איסוף המידע. הוא בודק את המידע על המשפחה במחלקה לשירותים חברתיים, ונפגש עם כל גורם בקהילה שיש לו מידע על הקטין. אם הדיווח אינו מתייחס לפגיעה אלא למצוקה אחרת, פקיד הסעד פועל על-פי חוק הנוער – טיפול והשגחה.

אם להערכתו המקצועית של פקיד הסעד אכן הייתה פגיעה בקטין, עליו לדווח על כך למשטרה ולצרף את המלצותיו. פקיד הסעד ימליץ למשטרה לפעול בהתאם למצב הקטין ובני משפחתו באחת מהאפשרויות האלה:

א.
לפעול על-פי החוק הפלילי ולזמן חקירת ילדים/חוקר נוער

ב.
להימנע בינתיים מכל פעולה כדי להשלים את בדיקתו.

אפשרות אחרת: פקיד הסעד יכול לפנות לוועדת פטור ולבקש את אישורה שלא לדווח למשטרה.

_________

4.
 נספח זה נוסח בעזרתה של הגב' סלוצקי, פקידת סעד ראשית לחוק הנוער בשירות הילד והנוער במשרד הרווחה.

5.
ראה את לשון חוק הנוער (שפיטה, ענישה ודרכי טיפול), התשל"א–1971, באתר שפ"ינט: 

www.education.gov.il/shefi.

הפנייה לוועדת פטור תיעשה מהסיבות האלה:
א.
חקירת פקיד הסעד לא הסתיימה, או שיש צורך בתכנון זהיר וממושך לביצוע ההתערבות.

ב.
הדיווח למשטרה עלול לסכן את חיי הקטין או בן משפחה אחר.

ג.
קיימת אלטרנטיבה טיפולית: הפוגע הודה בביצוע העברה, והוא מבקש את הסיוע של פקיד הסעד לעזור למשפחה, והקטין מוגן מהמשך הפגיעה.

כאשר במקביל לדיווח יש המלצה לביצוע חקירה על ידי חוקר ילדים או חוקר נוער, תיערך החקירה על פי הנוהל המופיע בס"ק 9 בחוזר זה. בסיום החקירה, ולאחר קבלת תוצאותיה, ייפגש פקיד הסעד עם הורי התלמיד הנחקר במשרדו או במשטרה.

תהליך ההתערבות של פקיד הסעד ייעשה ביידוע ובשיתוף של אנשי מקצוע אחרים המטפלים בילד. פקיד הסעד אחראי על המשך התהליך הטיפולי ועל ההגנה על הקטין הנפגע. אם יתעורר צורך, הוא יפנה גם לבית משפט לנוער. כמו כן יהיה פקיד הסעד בקשר עם המשטרה עד לסיום הכנתו של התיק הפלילי.
על פקיד הסעד ליידע את מערכת החינוך אודות תהליך ההתערבות והטיפול בקטין. מערכת החינוך שותפה לבניית תכנית טיפולית ושיקומית עבור הקטין במסגרת הוועדה לתכניות טיפול ומעקב כל זמן שהקטין נשאר בקהילה.

